b'\n_START_ARTICLE_\nCal Salvadoret\n_START_SECTION_\nDescripci\xc3\xb3\n_START_PARAGRAPH_\nHabitatge exempt de planta rectangular, realitzat amb carreus de pedra regulars de mitjanes dimensions de pedra calc\xc3\xa0ria, exceptuant els extrems de l\'edifici i algunes de les obertures que estan realitzats amb carreus regulars de majors dimensions de pedra sorrenca, cobert a una sola vessant i estructurat amb planta baixa, primer pis i golfes._NEWLINE_A la planta baixa de la fa\xc3\xa7ana principal trobem la porta d\'acc\xc3\xa9s amb llinda superior i brancals motllurats realitzats amb carreus de grans dimensions de pedra sorrenca, amb la pres\xc3\xa8ncia d\'un arc de desc\xc3\xa0rrega a la part superior, acompanyada a la seva esquerra per dues obertures de petites dimensions realitzades tamb\xc3\xa9 amb pedra sorrenca._NEWLINE_Al primer pis trobem diferents tipus d\'obertures, a la dreta apareix una finestra de les mateixes caracter\xc3\xadstiques que les situades a la planta baixa, possiblement contempor\xc3\xa0nies a la construcci\xc3\xb3 de l\'edifici, mentre que damunt de la porta d\'acc\xc3\xa9s trobem una obertura de mitjanes dimensions amb llinda superior, acompanyada per quatre obertures m\xc3\xa9s al costat esquerre de les mateixes caracter\xc3\xadstiques, agrupades de dos en dos, on una \xc3\xa9s de menors dimensions, obertures posteriors a la construcci\xc3\xb3 de l\'edifici._NEWLINE_A les golfes apareixen quatre obertures de petites dimensions, algunes d\'elles tapiades i tamb\xc3\xa9 obertes posteriorment._NEWLINE_A la fa\xc3\xa7ana lateral destaquen dues obertures a la planta baixa de les mateixes caracter\xc3\xadstiques que les situades a la fa\xc3\xa7ana principal, amb la pres\xc3\xa8ncia d\'un balc\xc3\xb3 amb llinda superior i una finestra tapiada al primer pis, i a les golfes dos obertures, una de mitjanes dimensions amb llinda superior i l\'altra de menors dimensions._NEWLINE_A la fa\xc3\xa7ana posterior, a la planta baixa es troba la porta d\'acc\xc3\xa9s situada a la dreta amb llinda superior i brancals realitzats amb pedra sorrenca, flanquejada per quatre obertures realitzades amb pedra sorrenca i motllurades._NEWLINE_Al primer pis i les golfes encara es pot observar les restes del que hauria estat una doble galeria de cinc arcs, actualment tapiats o b\xc3\xa9 reaprofitats com a obertures.\n_START_SECTION_\nHist\xc3\xb2ria\n_START_PARAGRAPH_\nL\'edifici fou bastit origin\xc3\xa0riament per a ser una f\xc3\xa0brica t\xc3\xa8xtil, per aix\xc3\xb2 se\'l coneix tamb\xc3\xa9 com "la F\xc3\xa0brica".'